**Cymeriadau’r Testament Newydd**

**Gwers 9**

**‘Lleng’**

**Gweddi**

Nefol Dad, cofiwn heddiw am y bobl sydd yn dioddef o salwch meddwl, y sawl sydd yn ddi-hwyl ac angen cymorth seicolegol. Diolch am y meddygon sydd wedi gweithio i ddysgu mwy am y salwch hwn, ac am y bobl sy’n ymchwilio i gynnig triniaethau a fydd yn cynorthwyo’r cleifion hyn i ymdoddi i fewn i gymdeithas yn gyffredinol ac i fwynhau bywyd yn benodol. Amen.

**Darllen:** Salm 139; Marc 5:1–20

**Cyflwyniad**

Ymddengys ei bod yn bwysig i’r efengylwyr nodi llawer o wyrthiau iacháu wrth adrodd hanes Iesu. Wrth reswm roeddent yn ddigwyddiadau rhyfeddol, ac nid gwaith yr esbonwyr yw egluro sut digwyddodd y gwyrthiau hyn, ond cadarnhau fod gan Iesu ddoniau nad oedd gan ddynion eraill, a’i fod wedi gwella cleifion, boed yn gorfforol neu’n feddyliol. Nid yn unig yr oedd grym Iesu yn cael ei amlygu, ond hefyd roedd trugaredd Iesu tuag at yr anghenus i’w amlygu. Ceir portread o Iesu fel un a welai werth yn y rhai yr oedd cymdeithas yn derbyn eu bod tu hwnt i obaith a gwellhad. Clywai Iesu gri’r anghenus a gwelai sefyllfaoedd enbydus pobl.

Wrth adrodd hanes Iesu yn croesi i wlad y Geraseniaid, pwysleisiai’r Efengylwyr fod Iesu yn croesi’r môr, sef y ddelwedd o berygl i’r Iddew, i wlad arall, ac i’r gŵr a ddioddefai ddolur meddyliol adnabod Iesu a’i gyfarch fel ‘Mab y Duw Goruchaf’. Byddai hyn yn arwyddocaol i’r Iddewon a’r cenhedloedd eraill wrth iddynt ddarllen yr efengyl, sef bod modd i bobl o bob cyflwr a chenedl sylweddoli pwy a beth oedd Iesu. Byddai gwybod fod Iesu yn drech na’r ‘cythreuliaid’, sut bynnag roedd deall y gair hwnnw, gan herio rhagfarnau a chamddealltwriaethau meddygol y dydd, wedi bod yn neges bwysig hefyd. Roedd y cyfarwyddyd a roddwyd i Lleng ar ôl iddo wella yn arwyddocaol. Cymhellwyd ef i fynd adref a sôn wrth ei deulu a’i gydnabod mai Iesu oedd wedi ei wella: ‘Roedd pawb yn rhyfeddu.’

**Myfyrdod**

Mae’r corff dynol yn gyfansoddiad rhyfeddol, ac mae’r meddwl dynol yn fwy cymhleth fyth. Pwy all wir ddeall beth sy’n dylanwadu ar ein hwyliau o funud i funud? ‘Rhyfedd y’n gwnaed’ (Salm 139:1). Beth yw’r holl gemegolion yn ein cyfansoddiad sy’n peri bod person cytbwys a chyfrifol yn medru troi’n anystywallt neu’n ddi-hid? Daethom i ddeall llawer mwy am iselder ysbryd ers diwedd yr Ail Ryfel Byd, ond mae cymaint mwy i’w ddeall. \*Tybed beth oedd y dylanwadau ar feddwl y gŵr ifanc ‘yn cartrefu ymhlith y beddau’? Beth fyddai dadansoddiad ac ymateb y seiciatryddion iddo heddiw?\* Yn amlwg roedd tu hwnt i allu cymdeithas ei ddydd i’w gynorthwyo. Dywed yr efengylwyr ei fod o dan ddylanwad y ‘cythreuliaid’, ac mae gwallgofrwydd ac anwareidd-dra yn cyfleu meddwl gwyllt a methiant i fyw mewn cymdeithas wâr.

Weithiau bydd hanes yn trafod arweinwyr gwleidyddol sy’n ormesol fel pobl despotig, a byddai’n ddiddorol pe bai modd deall beth oedd salwch creiddiol Adolf Hitler. Mae’r ffin yn denau rhwng gwâr ac anwar, neu rhwng bod yn gariadlon neu’n greulon. Beth yw’r elfennau sy’n troi person llawen yn drist, neu’n peri bod y person cydweithredol a chymwynasgar yn ymddwyn yn gwbl anystywallt. Un neges o’r darlleniad yw bod Iesu yn deall seicoleg dyn, a’i fod yn fwy na’r ysbryd aflan mewn person. Sut bynnag y deallwn pwy a beth yw’r diafol, roedd yr efengylwyr am ddangos bod Iesu yn drech na’r mwyaf dychrynllyd. Mae dylanwad Iesu ar fywyd unigolyn a chymdeithas yn fwy nag y gallwn ei ddychmygu, ond roedd y dystiolaeth yng ngwarineb y gŵr a fu gynt o dan reolaeth yr ‘ysbrydion aflan’.

**Gweddi**

Maddau i ni, nefol Dad, am fod mor barod i feirniadu eraill heb fod wedi gweddïo drostynt, ac i weld y llwch yn llygad person arall heb weld y darn mawr o bren yn ein llygaid ni. Arglwydd Iesu, gwared pob ysbryd aflan ynom ni a boed i ni fod yn debycach i ti. Amen.

*Trafod ac ymateb*:

* Trafodwch y cwestiwn a nodir gan \* \*.
* Mae’r Salmydd yn gwahodd ymchwil Duw ohono yn Salm 139:23 oherwydd ei fod yn ei adnabod yn well na neb arall, a hyd yn oed ef ei hun. Gyda pha bwrpas y mae’n gofyn i Dduw ei chwilio (adn. 24)?
* Trafodwch beth yw lle gweddi a myfyrdod ochr yn ochr â thriniaeth a meddyginiaeth at gyflyrau iechyd meddwl.
* Mor fregus y gall ein hiechyd meddwl fod ac mor hawdd i’w effeithio. Os cawsoch brofiad o hyn, a deimlwch yn ddiogel i rannu amdano? Beth yw eich profiad o’r hyn fu/ sydd yn gymorth i chi?